b'\n_START_ARTICLE_\nFlotil\xc4\x97s admirolas\n_START_PARAGRAPH_\nFlotil\xc4\x97s admirolas (ol. Flottieljeadmiraal, angl. Flotilla admiral) \xe2\x80\x93 \xc5\xbeemiausias karinis laipsnis, suteikiamas karinio j\xc5\xabr\xc5\xb3 laivyno admirolams. _NEWLINE_Flotil\xc4\x97s admirolas yra vir\xc5\xa1esnis u\xc5\xbe j\xc5\xabr\xc5\xb3 kapiton\xc4\x85, suteikiamas karo laivyn\xc5\xb3 karininkams Belgijoje, Bulgarijoje, Danijoje, Lietuvoje, Latvijoje, Suomijoje, \xc5\xa0vedijoje, Vokietijoje. \xc5\xa0is laipsnis atitinka JAV, Did\xc5\xbeiosios Britanijos ir kai kuri\xc5\xb3 kit\xc5\xb3 \xc5\xa1ali\xc5\xb3 karo laivyn\xc5\xb3 komodoro arba \xe2\x80\x9enepilno\xe2\x80\x9c kontradmirolo (angl. Rear admiral (lower half), RDML) su viena \xc5\xbevaig\xc5\xbede rang\xc4\x85.\n_START_SECTION_\nBulgarijoje\n_START_PARAGRAPH_\nBulgarijos karo laivyne \xc5\xa1is vardas buvo skiriamas Respublikos Prezidento dekretu pirmo rango kapitonams, s\xc4\x97kmingai baigusiems bendrojo lavinimo kurs\xc4\x85 karo akademijoje. Auk\xc5\xa1tesnis laipsnis yra kontradmirolas. Flotil\xc4\x97s admirolo antpe\xc4\x8dius puo\xc5\xa1ia didel\xc4\x97 penkiakamp\xc4\x97 \xc5\xbevaig\xc5\xbed\xc4\x97. 2000 m. \xc4\xafvestas brigados generolo laipsnis, kuris buvo naudojamas iki 2010 m., kai buvo pervadintas \xc4\xaf komodor\xc4\x85. Pagal Respublikos Prezidento 2017 m. sausio 6 d. dekret\xc4\x85, karinis komodoro laipsnis pervadintas \xc4\xaf flotil\xc4\x97s admirolo laipsn\xc4\xaf. \xc5\xa0io rango karininkams nuo 2005 m. nustatyta 60 met\xc5\xb3 am\xc5\xbeiaus riba.\n_START_SECTION_\nLatvijoje\n_START_PARAGRAPH_\nLatvijos karo laivyne iki 1940 m. ir Latvijos j\xc5\xabr\xc5\xb3 paj\xc4\x97gose iki 1999 m. buvo tik vienas admirolo laipsnis. 2000 m. patvirtinti nauji kariniai laipsniai, tarp j\xc5\xb3 buvo komodoras, ta\xc4\x8diau v\xc4\x97liau jis pervadintas flotil\xc4\x97s admirolu (latv. flotiles admir\xc4\x81lis). \xc5\xa0is laipsnis gali b\xc5\xabti suteikiamas j\xc5\xabr\xc5\xb3 kapitonams, baigusiems auk\xc5\xa1tuosius karo vad\xc5\xb3 kursus. 2018 m. flotil\xc4\x97s admirolo laipsn\xc4\xaf tur\xc4\x97jo Karini\xc5\xb3 j\xc5\xabr\xc5\xb3 paj\xc4\x97g\xc5\xb3 vadas Ingus Vizulis.\n_START_SECTION_\nLietuvoje\n_START_PARAGRAPH_\n1992 m. sukurta Karini\xc5\xb3 j\xc5\xabr\xc5\xb3 paj\xc4\x97g\xc5\xb3 flotil\xc4\x97. Nepriklausomoje Lietuvoje flotil\xc4\x97s admirolo laipsniai suteikti R. S. Baltu\xc5\xa1kai (1997), K. Macijauskui (2005), A. Mockui (2018).\n_START_SECTION_\nVokietijoje\n_START_PARAGRAPH_\nVokietijoje flotil\xc4\x97s admirolas atitinka brigados generolo laipsn\xc4\xaf Bundesvere ir oro paj\xc4\x97gose, arba JAV \xe2\x80\x9enepilno\xe2\x80\x9c kontradmirolo ir Did\xc5\xbeiosios Britanijos komodoro laipsnius. Antpe\xc4\x8dius puo\xc5\xa1ia auksin\xc4\x97 penkiakamp\xc4\x97 \xc5\xbevaig\xc5\xbed\xc4\x97 ir dvi atskirtos juostel\xc4\x97s \xe2\x80\x93 viena siaura ir plati.'